Japonec, ktorého Guinnessova Kniha svetových rekordov označila za najstaršieho žijúceho muža na svete, zomrel. Mal 112 rokov, informovali dnes japonské médiá. Sakari Momoi zomrel v nedeľu na chronické zlyhanie obličiek v nemocnici v Tokiu, informovala tlačová agentúra DPA odvolávajúc sa na predstaviteľov mesta Saitama, kde muž žil.
Vo februári oslávil 112. narodeniny a auguste bol uznaný za najstaršieho muža na svete. Rodák z Minamisomy v prefektúre Fukušima bol učiteľom poľnohospodárskej chémie a riaditeľom verejných stredných škôl.
Po jeho smrti sa najstarším mužom stal ďalší Japonec, Jasutaro Koide, ktorý sa narodil 13. marca 1903. Uviedla to Gerontologická výskumná spoločnosť so sídlom v USA. Vôbec najstarším žijúcim človekom je podľa Guinnessovej Knihy svetových rekordov obyvateľka amerického štátu New York Susannah Mushattová Jonesová, ktorá mala v pondelok 116. narodeniny.